Predkladacia správa

        Materiál sa predkladá v nadväznosti na uznesenie vlády SR č. 1114 z 28. novembra 2001 k pokynu pre hospodárenie s finančnými prostriedkami programu ISPA, ktoré uložilo ministrovi dopravy, pôšt a telekomunikácií predložiť aktualizovanú  Národnú stratégiu ISPA - doprava na rokovanie vlády SR do 31. decembra 2001. Aktualizácia Národnej stratégie ISPA, sektor dopravy, bola schválená na rokovaní Porady vedenia ministra dopravy, pôšt a telekomunikácií uznesením č. 158 zo dňa  13. 11. 2001. Aktualizovaná stratégia ISPA vychádza z Aktualizovaných zásad štátnej dopravnej politiky schválených uznesením vlády SR č. 21 z 12. januára 2001 a Nariadenia Rady č. 1267/1999 ES z 21. júna 2001, vytvárajúceho Nástroj štrukturálnych politík pre predvstupové obdobie. 

Aktualizovaná stratégia ISPA uvádza stratégie jednotlivých druhov dopráv a zoznam projektov navrhnutých do programu ISPA, pričom oproti pôvodnej stratégii ISPA je tento zoznam doplnený o projekty ležiace na medzinárodnom koridore VI. Finančné nároky navrhovaných projektov ISPA idú nad rámec dostupných prostriedkov ISPA, avšak materiál sa opiera o referenčný dátum vstupu SR do Európskej únie - rok 2004. Po vstupe do Európskej únie bude mať Slovenská republika k dispozícii Kohézny fond Európskej únie. Aktualizovaná stratégia ISPA, sektor dopravy, je teda koncipovaná výhľadovo a uvažuje aj so situáciou po vstupe SR do Európskej únie.
Odhadovaný objem finančných prostriedkov potrebných na projekty ISPA v doprave je 1257.8 mil. EUR. Grant ISPA zo strany Európskej únie sa pre každý projekt prideľuje zvlášť a jeho výška nie je pevne daná. Pri prvom projekte „Modernizácie železničnej trate v úseku Bratislava Rača - Šenkvice“ to bolo 75% oprávnených nákladov projektu, pri projekte diaľničný úsek D61 Viedenská cesta - Prístavný most“ to bolo 52% oprávnených nákladov a pri projekte Modernizácia železničnej trate v úseku   „Šenkvice - Cífer“ 50 % oprávnených nákladov. Z uvedeného vyplýva, že dopad na štátny rozpočet u jednotlivých projektov je známy až po ich schválení Európskou komisiou a udelení grantu ISPA.